*O Profeta Isaías.* Rafael Sanzio, 1511-1512. Fresco en Sant'Agostino, Roma.
"[Teredes ...] alegría no corazón como quen marcha ao son da frauta" (Isaías 30:29).
**Isaías**, do hebreo, ישעיהו—Ieshaiáhu, e que significa "Yahveh é salvación" foi un dos profetas maiores de Israel, cuxo ministerio tivo lugar durante o século VIII a.C. O ministerio profético de Isaías tivo lugar no reino de Xudá durante as monarquías de Uzías, Jotán, Acaz, Ezequías e Manasés. Profetizou durante a crise causada pola expansión do Imperio asirio. Escribiu polo menos a primeira parte do libro bíblico que leva o seu nome.

Vida e legado
-------------

Isaías naceu probablemente en Xerusalén contra o 765 a.C. e foi asasinado (aserrado), segundo se cre, polo rei Manasés en 695 a.C. Segundo a tradición talmúdica, Isaías posiblemente foi primo de Ozías e parente dos reis contemporáneos de Xudá.

Isaías foi un estadista, asesor de reis, poeta, orador e escritor, fillo de Amós e está considerado un dos profetas maiores hebreos, chamado "o príncipe dos profetas" e sendo valorado, fundamentalmente, polas escrituras que legou ao seu pobo e ás subsecuentes xeracións.

Tivo dous fillos, con nomes profeticamente significativos, Sear-jasub (un remanente volverá) e Maher-salal-hasbaz (o refugallo apresúrase), comenta que el e os seus fillos son presaxios para Israel. Á súa esposa chamábana "a profetisa".

O ministerio profético de Isaías chegou a durar case medio século, dende fins do goberno de Azarías, rei de Xudá, até os tempos do monarca Manasés. Segundo os libros apócrifos *Vida dos Profetas* (1,1) e *Ascensión de Isaías* (5,11-14), o profeta morreu aserrado (partido) durante a persecución provocada polo rei Manasés; a iso tamén parece referirse a Biblia.

Isaías foi un firme opositor á política de alianza dos reis de Xudá cos imperios estranxeiros e chamou a confiar na Alianza con Yahveh. Opúxose ao protectorado de Asiria que o rei Acaz propiciou para enfrontarse co norteño Reino de Israel e o de Damasco. O rei Ezequías quixo contrarrestar a hexemonía asiria, aliándose con Exipto, opóndose Isaías tamén a iso, pero cando as tropas asirias de Senaquerib cercaron Xerusalén, Isaías apoiou a resistencia e anunciou a axuda de Yahveh: a cidade salvouse.

A obra de Isaías mostra que era un gran poeta, con estilo brillante, precisión, composición armoniosa e imaxes novas. Académicos e críticos coinciden en que foi o autor dos capítulos 1 a 12, 15 a 24 e 33 a 35 do Libro de Isaías, en tanto que a autoría do resto do libro é un tema de debate. Os capítulos 36 a 39, que están escritos en terceira persoa, foron aparentemente escritos polos seus discípulos.

A segunda parte do Libro de Isaías, coñecida como *Libro da Consolación de Israel* (capítulos 44-55), é moi diferente á primeira e non nomea en ningures a Isaías. O escenario destes capítulos finais supón que Xerusalén foi arrasada, o pobo xudeu está cativo en Babilonia e Ciro xa é rei de Persia, xesta que provocará a liberación dos hebreos. O estilo do texto é máis oratorio e até repetitivo. O contido rexistra unha maior elaboración teolóxica. É entón probable que estes capítulos finais sexan obra dun autor anónimo ao final do desterro, despois de 560 a.C.

Exexetas e estudosos recalcan con todo, que as dúas partes do libro de Isaías están unidas pola súa visión mesiánica:

* Nos capítulos 6 a 12 anúnciase o nacemento do Emanuel, que significa en hebreo "Deus connosco".
* Na segunda parte (Isaías 42,1-7;49,1-9;50,4-9;52,13;53,12) preséntanse os *Cánticos do Servo de Jhvh*, seguidor perfecto de Deus que con plena fe sofre para expiar os pecados do seu pobo e é glorificado.

Estudos suxiren que o uso reiterado de derivados de נצר en ambas as partes do libro de Isaías, é unha alusión mesiánica: *natser*, transcrita *Nazer*, traducida como "fillo", "vástago", "rama" ou "renovo"; e noutros contextos como vixiar, gardar, observar, defender, arrodear, preservar (do perigo) ou esconder (refuxiar). Consideran que a iso se refire Mateo 2:23 cando di que habitou na cidade que se chama Nazaret, e así se cumpriu o devandito polos profetas, que había de ser chamado Nazareno (*נצר*, *Notsri*).

O cristianismo estima que o Libro de Isaías anunciou o nacemento, sacrificio e gloria de Xesús e ademais, o alcance universal da salvación polo que se considera nalgunhas ocasións como o "*Príncipe dos Profetas*".

Segundo a tradición xudeocristiá, Isaías puido morrer como mártir. Durante a súa vida, Isaías ensinou a supremacía, a santidade e o carácter ético da mensaxe de Deus. Criticou os erros do seu pobo, ao que á súa vez alentou durante o cativerio en Mesopotamia, e profetizou así mesmo o futuro renacer de Sión e Xerusalén.

Galería de imaxes
-----------------

* Isaías ante a Man de Deus, entre a Noite e o Amencer. Salterio bizantino, Constantinopla, siglo X. París, Bibliothèque Nationale de France, Mss. Grec 139, fol. 435v.*Isaías ante a Man de Deus, entre a Noite e o Amencer*. Salterio bizantino, Constantinopla, siglo X. París, Bibliothèque Nationale de France, Mss. Grec 139, fol. 435v.
* Isaias. Ugolino di Nerio, 1317-1327. National Gallery, Londres*Isaias*. Ugolino di Nerio, 1317-1327. National Gallery, Londres
* Isaías, entre os profetas do Pozo de Moisés. Claus Sluter, 1395–1403. Champmol, Dijon*Isaías*, entre os profetas do Pozo de Moisés. Claus Sluter, 1395–1403. Champmol, Dijon
* Isaías. Miguel Ángel, 1509. Fresco renacentista. Capela Sixtina, Vaticano*Isaías*. Miguel Ángel, 1509. Fresco renacentista. Capela Sixtina, Vaticano
* Profeta Isaías. Antonio Balestra, c. 1700-25. Museo Civico di Castelvecchio, Verona*Profeta Isaías*. Antonio Balestra, c. 1700-25. Museo Civico di Castelvecchio, Verona
* 'Profeta Isaías. Icona rusa, c. 1725. Monasterio Kizhi, Karelia'*Profeta Isaías*. Icona rusa, c. 1725. Monasterio Kizhi, Karelia
* Isaías. Vitral. Igrexa Luterana de San Mateo, Charleston.*Isaías*. Vitral. Igrexa Luterana de San Mateo, Charleston.

Notas
-----

1. ↑  וְשִׂמְחַ֣ת לֵבָ֗ב כַּֽהוֹלֵךְ֙ בֶּֽחָלִ֔יל. "Flauta", estampa israelí; deseño de Miriam Karoly, 1955-56.
2. ↑  Tradicionalmente, Isaías é por consenso ademais considerado entre os "profetas maiores" (xunto con Xeremías, Ezequiel e Daniel).
3. ↑  Coñecido tamén como *Ishaia*, o nome hebreo Isaías tamén pode significar "Yahveh salvou" e "Yahveh é axudador".
4. ↑  Isaías 1:1, 6:1, 7:3, 14:28, 20:1, 2:36-39. Philip Wilkinson, *Religiões* (20089, Río de Xaneiro: Zahar, 2011, p. 299.
5. 1 2 3  BibleGateway. "Versión Reina-Valera 1960 © Sociedades Bíblicas en América Latina, 1960. Renovado © Sociedades Bíblicas Unidas, 1988.". Consultado o 6 de xuño de 2017.
6. ↑  *Hebreos* "11:37". *BibleGateway* (en castelán).
7. ↑  No manuscrito de Isaías atopado entre os manuscritos do mar Morto, ambas as partes están cosidas e evidenciarían así unha separación previa.
8. ↑  *Isaías* "7,14". *BibleGateway* (en castelán).
9. ↑  **עמנואל** — *Imanuel*; Imanu = "connosco", El = "Deus".
10. ↑  Miller, Fred P. "Isaiah's Use of the word "Branch" or Nazarene" (en inglés). Consultado o 17 de maio de 2011.
11. 1 2 3  Wilkinson, *Religiões*, p. 299.
12. ↑  Coñecido como o "Salterio de París".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Isaías Modificar a ligazón no Wikidata*** |

### Bibliografía

* Philip Wilkinson, *Religiões* [Religions, 2008], Río de Xaneiro: Zahar, 2011.

### Ligazóns externas

* Catholic Encyclopedia: Isaias

|  |  |
| --- | --- |
| Control de autoridades | 
* Wd: Q188794
* WorldCat
* VIAF: 143011742
* BRE: 2021835
* CERL: cnp00397045
* DeutscheBio: 118639897
* EBID: ID
* FAST: 59772
* GEC: 0033949
* GND: 118639897
* ISNI: 0000 0000 9674 2658
* LCCN: n80109418
* MusicBrainz: ID
* NKC: jx20120906004
* NLG: 45579
* NTA: 136535054
* Orthodox Encyclopedia: 674804
* SELIBR: 331926
* SUDOC: 033745625
* Treccani: isaia

 |